Un sondaj INSCOP realizat la comanda News.ro arată că la alegerile europarlamentare PSD-PNL ar obţine peste 40% din voturi, fiind urmate de AUR şi Alianţa Dreapta Unită, la o distanţă destul de mare.
În privinţa comasării alegerilor, aproape 60% dintre români au o părere bună.
Amalia Bujescu are detalii: La scrutinul din 9 iunie PSD şi PNL ar obţine 43,7% din voturi. Cele două partide sunt urmate de AUR, cu puţin peste 20%, şi de Alianţa Dreapta Unită, cu 13,7 procente. În ceea ce priveşte votul la alegerile locale, în cazul consiliilor, PSD ar obţine 30,6%, PNL 25,6 procente, AUR 17,4%, iar Alianţa Dreapta Unită 9,8 procente din voturile românilor.
În privinţa comasării alegerilor, datele sondajului arată că peste 57% dintre români au o părere bună despre acest demers. Peste o treime dintre cei chestionaţi au o părere bună despre candidatura PSD şi PNL pe liste comune la europarlamentare şi separate la locale, în timp ce 51,3% au o părere proastă despre această decizie. Sondajul a fost realizat în perioada 22-29 februarie, pe un eşantion reprezentativ de 1.100 de persoane.
Rador/FOTO imagine ilustrativă radioiasi.ro